BG Официален вестник на Европейския съюз L 320/15

РЕГЛАМЕНТ (ЕС) № 1258/2011 НА КОМИСИЯТА

от 2 декември 2011 година

за изменение на Регламент (ЕО) № 1881/2006 по отношение на максимално допустимите количества на нитрати в храните

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕИО) № 315/93 на Съвета от 8 февруари 1993 г. за установяване на общностни процедури относно замърсителите в храните (1), и по-специално член 2, параграф 3 от него,

като има предвид, че:

(1) С Регламент (ЕО) № 1881/2006 на Комисията от 19 декември 2006 г. за определяне на максимално допустимите количества на някои замърсители в храните (2) се установяват максимално допустимите количества на нитрати в определени листни зеленчуци.

(2) В някои случаи, въпреки отбелязаното развитие при добрите земеделски практики, максимално допустимите количества са надвишени, поради което на определени държави-членки е предоставена временна дерогация от пускането на пазара на определени листни зеленчуци, отглеждани и предназначени за консумация на тяхна територия с нитратно съдържание, по-високо от установените максимално допустими количества.

(3) От началото на прилагането на максимално допустимите количества на нитрати в марулите и спанака бяха проведени многобройни проучвания на факторите, които влияят на присъствието на нитрати в марулите и спанака, и на мерките, които следва да бъдат предприети за намаляване във възможно максимална степен на тяхното съдържание. Въпреки постигнатия напредък в добрата земеделска практика по намаляване присъствието на нитрати в марулите и спанака и стриктното прилагане на тази добра земеделска практика, в някои региони на Съюза не е възможно да се постигне на постоянна основа съдържание на нитрати в марулите и пресния спанак под сегашните максимални нива. Причината за това е, че климатът, и по-специално светлинните условия, са основният определящ фактор за наличието на нитрати в марулите и спанака. Тези климатични условия не могат да бъдат управлявани или променени от производителя.

(4) За да се осигури осъвременена научна основа за по-дългосрочната стратегия за управление на риска, свързан с наличието на нитрати в зеленчуците, Европейският орган за безопасност на храните (ЕОБХ) трябваше да извърши научна оценка на този риск, като вземе предвид новата информация. При тази оценка трябваше да бъдат взети под внимание всички релевантни съображения по отношение на рисковете и ползите, например да се съотнесат евентуалните отрицателни последици от присъствието на нитрати към евентуалното положително въздействие на храненето със зеленчуци, и по-конкретно антиоксидантното действие или други свойства, които биха могли по някакъв начин да противодействат на рисковете, произтичащи от нитратите и образуваните от тях нитрозосъединения, или да компенсират тези рискове.

(5) По искане на Комисията Експертната група по замърсителите в хранителната верига (наричана по-долу „експертната група“) прие на 10 април 2008 г. научно становище относно нитратите в зеленчуците (3). Експертната група сравни риска и ползите от излагане на нитрати чрез зеленчуците. Като обща оценка, малко е вероятно предполагаемото излагане на нитрати чрез зеленчуците да доведе до значителни рискове за здравето; поради това признатото благотворно въздействие на консумацията на зеленчуци преобладава. Експертната група отчете, че съществуват конкретно определени обстоятелства (например неблагоприятни условия за местно/домашно производство) по отношение на зеленчуци, които съставляват важен дял от хранителния режим, или при отделни лица, които са на хранителен режим, богат на зеленчуци, като рукола, при които е необходимо всеки случай да бъде оценяван поотделно.

(6) След обсъждане на подходящите мерки и изразената загриженост по отношение на възможните рискове за кърмачета и малки деца след остра експозиция от хранителен прием, Комисията поиска от ЕОБХ допълнително научно становище относно нитратите в зеленчуците, в което да бъдат оценени по-подробно възможните рискове за кърмачета и малки деца, свързани с наличието на нитрати в пресни зеленчуци, като същевременно се вземат под внимание случаите на остра експозиция при хранителен прием и се държи сметка за най-новите данни за наличието на нитрати в зеленчуците, по-подробни данни за консумацията на зеленчуци от кърмачета и малки деца, а също и за възможността за установяване на малко по-високи от сегашните максимално допустими количества за нитрати в листните зеленчуци. На 1 декември 2010 г. експертната група излезе със становище относно възможните рискове за общественото здраве при кърмачета и малки деца, свързани с наличието на нитрати в листните зеленчуци (4).

(7) В посоченото становище експертната група стигна до заключението, че е малко вероятно експозицията на нитрати, в рамките на сегашните или планираните максимално допустими количества, в спанак, приготвен от пресен спанак, да бъде причина за опасения за здравето, въпреки че не може да бъде изключен известен риск за някои кърмачета, хранени със спанак повече от един път на ден. ЕОБХ отбеляза, че в становището си не e взела под внимание възможните промени в нитратното съдържание, дължащи се на обработката на хранителните продукти, като например измиване, обелване и/или готвене, тъй като това не е могло да бъде направено поради липсата на представителни данни. Неотчитането на количественото въздействие на обработката, на която се подлагат храните, върху съдържанието на нитрати, съответно може да доведе до надценяване на експозицията. Освен това бе направено заключението, че количеството на нитратите в марулите не е причина за опасения за здравето на децата. Прилагането на сегашните максимално допустими количества за нитрати в марулите и спанака, или на предвидените максимални количества, които са с 500 mg/kg по-високи от сегашните максимално допустими количества, би имало незначително въздействие.

(8) С цел осигуряване на правна сигурност за производителите от всички региони на Европейския съюз, които стриктно прилагат добрите земеделски практики за намаляване във възможно най-голяма степен на наличието на нитрати в спанака и марулите, на горното основание е целесъобразно леко да се увеличи максимално допустимото количество нитрати в пресния спанак и марулите, без да се застрашава общественото здраве.

(9) Предвид откриваните в рукола понякога много високи количества нитрати, е целесъобразно да се определи максимално допустимото количество за рукола. Максимално допустимото количество за рукола следва да бъде преразгледано след 2 години, с оглед евентуално намаляване на максимално допустимите количества, след определянето на факторите, влияещи на наличието на нитрати в рукола, и пълното въвеждане на добрата земеделска практика по отношение на рукола.

(10) Като се има предвид, че на ЕОБХ бе възложен мандат от Комисията да събере в една база данни всички данни за наличие на замърсители, включително и нитрати, в храните, е целесъобразно резултатите да бъдат съобщавани пряко на ЕОБХ.

(11) Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и не бяха обект на възражение нито от страна на Европейския парламент, нито от страна на Съвета,

ПРИЕ НАСТОЯЩИЯ РЕГЛАМЕНТ:

Член 1

Регламент (ЕО) № 1881/2006 се изменя, както следва:

1) В член 7 параграфи 1, 2 и 3 се заличават.

2) В член 9 параграф 1 се заменя със следното: „1. Държавите-членки наблюдават допустимите количества на нитрати в зеленчуците, които могат да съдържат значителни стойности, и по-специално в зелените листни зеленчуци, и докладват резултата на ЕОБХ редовно.“

3) В приложението раздел 1: Нитрати се заменя с раздела в приложението към настоящия регламент.

Член 2

Настоящият регламент влиза в сила на двадесетия ден след публикуването му в Официален вестник на Европейския съюз.

Настоящият регламент се прилага от деня на влизането му в сила. Максимално допустимите количества за рукола, предвидени в точка 1.5 от приложението, обаче се прилагат от 1 април 2012 г.

Настоящият регламент е задължителен в своята цялост и се прилага пряко във всички държави-членки. Съставено в Брюксел на 2 декември 2011 година. За Комисията Председател José Manuel BARROSO

(1) ОВ L 37, 13.2.1993 г., стр. 1.

(2) ОВ L 364, 20.12.2006 г., стр. 5.

(3) „Становище на Научната експертна група относно замърсителите в хранителната верига по искане на Европейската комисия за изготвяне на научна оценка на риска, свързан с наличието на нитрати в зеленчуците“ (Opinion of the Scientific Panel on Contaminants in the Food chain on a request from the European Commission to perform a scientific risk assessment on nitrate in vegetables), The EFSA Journal (2008 г.), бр. 689, стр. 1. http://www.efsa.europa.eu/en/scdocs/doc/689.pdf

(4) Експертна група на EFSA по замърсителите в хранителната верига (CONTAM). Научно становище за възможните здравни рискове за кърмачета и малки деца, свързани с наличието на нитрати в листните зеленчуци, The EFSA Journal 2010 г.; 8(12):1935. doi:10.2903/j.efsa.2010.1935. http://www.efsa.europa.eu/en/scdocs/doc/1935.pdf